( वि दे ह - प्रथम मैथिली पाक्षिक ई - पत्रिका ( ISSN 2229-547X VIDEHA), अंक - ९१,९२ (१ आ १५ अक्टूबर २०११) सँ साभार )
सभ सँ रसगर माएक भाषा,
भाषा सँ मीठ नञि हो मिसरी ।
 करी ज्ञानार्जन पढ़ि बहुत विधा,
पर निज भाषा केँ जुनि बिसरी । ।
 भाषा जे पशु सँ भिन्न केलक,
भावाभिव्यक्ति केर चिन्ह देलक ।
 रटि दोसर बोली, बनि सुग्गा,
अहँ ओहि भाषा केँ जुनि बिसरी ।
 सभ सँ रसगर माएक भाषा,
भाषा सँ मीठ नञि हो मिसरी । ।
 हो सारि प्रिय, सरहोजि प्रिय,
पत्नी केँ राखी सटा हृदय ।
 पर अछि अस्तित्व जनिक कारण,
अहँ ओहि माता केँ जुनि बिसरी ।
 सभ सँ रसगर माएक भाषा,
भाषा सँ मीठ नञि हो मिसरी । ।
 माएक भाषा , अप्पन भाषा ।
 मिथिला - भाषा, अप्पन भाषा ।
 परहेज किए एहि भाषा सँ ?
 आउ एहि पर हम सभ गर्व करी ।
 सभ सँ रसगर माएक भाषा,
भाषा सँ मीठ नञि हो मिसरी । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९१, दिनांक - ०१ अक्टूबर २०११ मे प्रकाशित ।
 गे सजनी ! फोल कने फेर ठोर (गीत)
कमल नयन लखि,
मधुर वयन सुनि,
हुलसित मन ई चकोर ।
 गे सजनी ! फोल कने फेर ठोर । ।
 हमरा एते तोँ जुनि तरसा गे ।
 अपन अधर मधु रस बरिसा दे ।
 जुनि बन तोँ एतेक कठोर ।
 गे सजनी ! फोल कने फेर ठोर । ।
 बोल - सुबोल हृदय उद्बेधल ।
 तोहर सरिस दोसर नञि देखल ।
 उर - अन्तर उठय हिलोर ।
 गे सजनी ! फोल कने फेर ठोर । ।
 कोयली जदपि सातहु सुर सीखल ।
 तदपि सखी , तोहरा नहि जीतल ।
 मधु भरल छौ पोरे पोर ।
 गे सजनी ! फोल कने फेर ठोर । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९१, दिनांक - ०१ अक्टूबर २०११ मे प्रकाशित ।
 हम नञि कहब कि फूल मे गुलाब छी अहाँ,
हम नञि कहब कि "सुष्मिता" सँ नीक छी अहाँ,
"ऐश्वर्या" केर जेरॉक्स प्रतीप छी अहाँ ।
 हमर जिनगी केर स्वप्न ओ "ताज" छी अहाँ ।
 मुदा जिनगीक एकसरि अन्हरिया मे विकसित,
सुन्नर ओ सुमधुर प्रभात छी अहाँ । ।
 हम नञि कहब कि "सुष्मिता" सँ नीक छी अहाँ,
"ऐश्वर्या" केर जेरॉक्स प्रतीप छी अहाँ ।
 अहाँ नञि चाही हमरा, ई इच्छा अहँक,
मुदा अहीं हमर अन्तरा , ओ गीत छी अहाँ । ।
 किछु अन्यथा ने सोचब, से आग्रह हमर,
एक कवि केर दुस्साहस केँ कऽ देब क्षमा ।
 अहाँ अँऽही रहब, हऽम हमही रहब,
अहँक चाहत रखबाक हमर हस्ती कहाँ ! !
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९१, दिनांक - ०१ अक्टूबर २०११ मे प्रकाशित ।
 चलितहि रहब अछि काज हमर, लगातार अविराम ।
 जा धरि भेटय ने लक्ष्य जीवनक, चाही ने विश्राम । ।
 प्रगतिक पथ पर बढ़ैत रहब हम, हरैत विघ्न - बाधा सभ केँ ।
 चलितहि रहब जीवनक पथ पर, नाँघैत सरिता गिरि गह्वर केँ ।
 सहैत चलब हम सुख - दुःख सभटा, कनिञो नञि घबड़ायब ।
 माए मैथिलीक आँचर पर नहि, कोनहु कलंक लगायब ।
 कनक रेख सञो लिखब भारतक विश्व पटल पर नाँव ।
 जा धरि भेटय ने लक्ष्य जीवनक, चाही ने विश्राम । ।
 चलैत रहब हम अडिग सुपथ पर, नव - नव लय जिज्ञासा ।
 प्रेम - स्वतंत्रता - ज्ञानक भूखल, रत्नक नञि अभिलाषा ।
 धिया - पुता जनकक वंशज हम, स्वर्णिम भविष्य केर आशा ।
 अथक परिश्रम काज हमर, बिनु स्वार्थक कोनहु पिपासा।
 विश्व पटल पर फेर बनायब मिथिला केर नव पहिचान ।
 जा धरि भेटय ने लक्ष्य जीवनक, चाही ने विश्राम । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९१, दिनांक - ०१ अक्टूबर २०११ मे प्रकाशित ।
 बनि जयतहुँ हम बच्चा (गीत)
आइ अनायस, हमर मोन मे, सुन्नर सनि एक इच्छा ।
 ओ बीतल दिन आपिस चलि अबितय, बनि जयतहुँ हम बच्चा । ।
 सरस बसन्तक अबितहि भोरे, बीछय जयतहुँ टिकुला ।
 बिनु मजड़ल, आमक झाँखुड़ तर, टाँगि लगबितहुँ हिड़ला ।
 दैत्यक पहड़ा, जेठ - दुपहरिया, पर लोभेँ बम्बईय्या ।
 बौअइतहुँ गाछी - कलमेँ, पाबितहुँ मालदह - कलकतिया ।
 पाकल पीयर - लाल बैड़ हम, जेबी भरि - भरि अनितहुँ ।
 लिच्ची जामुन आओर जिलेबी, किछु खयतहुँ, संग लबितहुँ ।
 भूत - पड़ेतक डऽर तऽ, चलि जयतय पड़ाय कलकत्ता ।
 ओ बीतल दिन आपिस चलि अबितय, बनि जयतहुँ हम बच्चा । ।
 साओन मास - पहिल वर्खा , बम्मा सँ खसइत झड़ - झड़ ।
 जाय नहयतहुँ, जेना पहाड़क, कल - कल सुन्नर - निर्झर ।
 सण्ठी केँ धुधुआय बनबितहुँ, सिगरेटक हम नाना ।
 घूर मे दऽ अधखिज्जू आलू , तकर बनबितहुँ साना ।
 चोड़ा - नुका, निज माए - बाप सँ, जयतहुँ दौड़ल भोड़हा ।
 कोमल - हरियर - कञ्च - बदाम, उखाड़ि बनबितहुँ ओड़हा ।
 फलना केँ रखबाड़ पकड़लक, भेल गाम भरि चर्चा ।
 ओ बीतल दिन आपिस चलि अबितय, बनि जयतहुँ हम बच्चा । ।
 दुर्गापूजा - छठि - दिवाली, पावनि तीन सहोदरि ।
 मास दिवस इस्कूल दरस नञि, पावनि सम नञि दोसर ।
 की भसान केर छल उमंग, की सुन्नर हुक्का - लोली ।
 खेल कबड्डी - किरकेट - गोली, खेली नुक्का - चोरी ।
 चौठ - चन्द्र, मिथिलाक विशेषीकृत पावनि अति अनुपम ।
 भाँति - भाँति पकवान देखि, बढ़ि जाय हृदय स्पन्दन ।
 घण्टा - घण्टा बन्शी पाथितहुँ, रोहुक आश लगओने ।
 रोहु - बोआरि ने, पोठी दू टा, अबितहुँ हाथ डोलओने ।
 बन्शी लऽ घुमितहुँ भरि दिन, पोखड़ि - डाबर ओ खत्ता ।
 ओ बीतल दिन आपिस चलि अबितय, बनि जयतहुँ हम बच्चा । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९२, दिनांक - १५ अक्टूबर २०११ मे प्रकाशित ।
 आबहु मीता छोड़ू (गीत)
गोल - गोलैसी, पर - पञ्चैती ।
 गप्प अनेरोक, कानाफुसकी ।
 आबहु मीता छोड़ू ।
 दुनिञा देखू दौड़ि रहल अछि, अपने घसड़ब छोड़ू ।
 हे यौ , अपने घसड़ब छोड़ू । ।
 कमजोरहा पर देखबी धाही ।
 पुस्त - पुस्त केर करी उखाही ।
 बात - बात पर लट्ठ - लठैती ।
 घऽरे फनफन, बाहर लाही ।
 बड़ बुत्ता जँ, अहँक देह मे, नूतन सर्जन कऽरू ।
 हे यौ , नूतन सर्जन कऽरू । ।
 ओ केलन्हि, से नीक ने कएलन्हि ।
 फलना जिनगी व्यर्थ गमओलन्हि ।
 मुइलहा सारा कोरि भर्त्सना ।
 सकल अकारथ हुनक सर्जना ।
 आनक कृत्य अकृत्य अतीते, अहीं नीक नव गऽढ़ू ।
 हे यौ , अहीं नीक नव गऽढ़ू । ।
 ओ जिनगी भरि कयल ऊकाठी ।
 आम खेलक आ देलक आँठी ।
 आब नरक सँ देखथु टकटक ।
 हम्मर बोझा , हुनिकर आँटी ।
 रोपल आन बबूड़, गलत छल, अहीँ काँट जुनि रोपू ।
 हे यौ , अहीँ काँट जुनि रोपू । ।
 दऽड़ दड़बज्जा, चौक चौबटिया ।
 व्यर्थक गप्प, अनर्गल चर्चा ।
 एकर फूसि, ओकरा केँ लाड़णि ।
 अपन मजा लेऽ अनका चाड़णि ।
 अपन समय बहुमुल्य नाश कय, अनका दोष ने मऽढ़ू ।
 हे यौ , अनका दोष ने मऽढ़ू । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९२, दिनांक - १५ अक्टूबर २०११ मे प्रकाशित ।
 अरिकोंच (कविता)
हरियर बड़का - बड़का पात, देखू कत्तेक सुन्नर लाग ।
 ऊगय अपनहि - आप, पनिगर खत्ता - बाड़ी - झाड़ी । ।
 केओ "अरिकञ्चन" कहय, हऽम कही "अरिकोंच" ।
 अहाँ "अरकान्चू" बुझू, स्वाद एक्कहि मनोहारी । ।
 पात पिठार संग बान्हल, सरिसो तेल चक्का छानल ।
 नेबो खूब दए झोड़ाओल, पड़िसल तीमन सोझाँ थारी । ।
 संगहि भात वा सोहारी, झँसगर अरिकोंचक तरकारी ।
 लागय भकभक तइयो नीक, एकर महिमा छी भारी । ।
 गामक बच्चा - बच्चा जान, शहरक अलखक चान ।
 जे अछि खएने - सएह बूझय, आन तीमन पर भारी । ।
 लागय किनको जँ फूसि, वा हो मन मे जँ झूसि ।
 चीखि देखू एक बेर , लागत मन मे पसारी । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९२, दिनांक - १५ अक्टूबर २०११ मे प्रकाशित ।
 चन्ना मामा (बालगीत)
चल रॉकेट ! उड़ान भर ।
 लऽ चल हमरा चान पर ।
 चन्ना मामा शोर करै छथि, बैसल आसमान पर । ।
 मामा भेटथिन्ह, मामी भेटथिन्ह ।
 नाना भेटथिन्ह, नानी भेटथिन्ह ।
 नाना सँ खूब खिस्सा सुनबै, सूतए काल दलान पर । ।
 मामा संगे सौंसे घुमबै ।
 दुर्गा - पूजा मेला देखबै ।
 नटुआ नाच, सिनेमा, नाटक, देखबै दुर्गा - थान तर । ।
 कचड़ी खएबै, मुरही खएबै ।
 रसगुल्ला बलुसाही खएबै ।
 चूड़ा - दऽही - गरम जिलेबी, नथुनी साव दोकान पर । ।
 ओहि ठाँ माएक दूध भात नञि ।
 ओहि ठाँ बाबू, बहिन, भाए नञि ।
 ओहि ठाँ हम ने रहबै हरदम, घुरि फेर अएबै गाम पर । ।
 "विदेह" पाक्षिक मैथिली इ - पत्रिका, वर्ष - ४, मास - ४६, अंक - ९२, दिनांक - १५ अक्टूबर २०११ मे "बालानां कृते" स्तंभ मे प्रकाशित । 